LV Eiropas Savienības Oficiālais Vēstnesis C 205/10

Sabiedrisko pakalpojumu sniegšanas saistības

(2007/C 205/06)

Saskaņā ar 4. panta 1. punkta a) apakšpunktu Padomes 1992. gada 23. jūlija Regulā (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem Somijas valdība (Transporta un sakaru ministrija) ir nolēmusi grozīt sabiedrisko pakalpojumu sniegšanas saistības attiecībā uz regulārajiem lidojumiem (1). Minētās sabiedrisko pakalpojumu sniegšanas saistības tika publicētas 2006. gada 20. jūnijā Eiropas Savienības Oficiālajā Vēstnesī, C 144.

Pārskatītās sabiedrisko pakalpojumu sniegšanas saistības stāsies spēkā, tiklīdz tās publicēs Eiropas Savienības Oficiālajā Vēstnesī. Saistības attiecas uz regulārajiem lidojumiem no Helsinkiem uz Varkausu laikā no 2007. gada 1. oktobra līdz 2010. gada 30. septembrim.

Sabiedrisko pakalpojumu sniegšanas saistības maršrutā Helsinki–Varkausa ir šādas.

Lidojumu minimālais skaits

Savienojošo reisu minimālais skaits starp Helsinkiem un Varkausu ir trīs lidojumi katrā virzienā darbdienās no pirmdienas līdz piektdienai, izņemot valsts svētku dienas. Minētās saistības nepiemēro jūlija mēnesī.

Lidojumu sarakstu var pielāgot atbilstīgi pieprasījumam vasara brīvdienu periodā un Ziemassvētku laikā, kā arī citos brīvdienu periodos.

Sēdvietu skaits

Gaisa kuģa pasažieru sēdvietu skaitam jāatbilst pieprasījumam. Mēneša vidējā lidojumu noslodze nedrīkst pārsniegt 80 %.

Bagāžas/kravu nodalījumu ietilpībai jābūt tādai, lai katrs pasažieris lidojumā, uz kuru visas biļetes pārdotas, normālos laika apstākļos varētu ņemt līdzi 8 kg rokas bagāžu un nodot vismaz 20 kg smagu bagāžu.

Biļešu cenas un biļešu pārdošana

Biļešu cena vienā virzienā maršrutā starp Varkausu un Helsinkiem, ieskaitot visus nodokļus un maksājumus, nedrīkst pārsniegt EUR 190. Jābūt pieejamām arī lētāku kategoriju biļetēm, un tām jābūt vismaz 40 % no biļešu kopējā skaita.

Par maršrutu, uz kuru attiecas sabiedrisko pakalpojumu sniegšanas saistības, pārvadātājam jābūt starplīniju nolīgumam ar vismaz vienu pārvadātāju, kas sniedz pakalpojumus no Helsinki-Vantaa lidostas. Starplīniju nolīgumos jābūt tādiem pašiem vai līdzvērtīgiem noteikumiem un nosacījumiem kā starptautiskajos noteikumos, un attiecībā uz braukšanas maksu maršrutā jāievēro proporcionalitātes princips saskaņā ar starptautiskiem noteikumiem. Pārvadātājam jānoslēdz starplīniju nolīgumi uz tādiem pašiem vai līdzvērtīgiem nosacījumiem ar citiem ieinteresētajiem pārvadātājiem, kas sniedz gaisa satiksmes pakalpojumus no Helsinki-Vantaa lidostas. Pārvadātājam jāsniedz Transporta un sakaru ministrijai informācija, kas tai vajadzīga, lai varētu veikt pārbaudes par starplīniju nolīgumiem un to saturu.

Pārvadātājam jābūt Somijā izmantojamai starptautiskai rezervēšanas un biļešu pārdošanas sistēmai un IATA starplīniju nolīgumam ar vienotiem izcenojumiem un bagāžas pārvadāšanas noteikumiem. Informācijai par biļešu cenām un lidojumu sarakstiem jābūt iekļautai starptautiskajā rezervēšanas un biļešu pārdošanas sistēmā.

Pārvadātājam jābūt sadarbības nolīgumam par vienotiem izcenojumiem ar vismaz vienu gaisa satiksmes uzņēmumu, kas apkalpo starptautiskos maršrutus no Helsinki-Vantaa lidostas.

Lidojumu biļetes jāpārdod, izmantojot vismaz vienu datorizētu rezervēšanas sistēmu.

Pakalpojuma nepārtrauktības nodrošināšana

Ja, sniedzot gaisa satiksmes pakalpojumus minētajā maršrutā, netiek ievērotas iepriekš minētās sabiedrisko pakalpojumu sniegšanas saistības, var tikt piemērotas administratīvas sankcijas un/vai kriminālsods.

Gaisa pārvadātāji, kuri nodomājuši pārtraukt regulāras gaisa satiksmes pakalpojumu sniegšanu šajā maršrutā, to vismaz sešus mēnešus iepriekš dara zināmu Somijas Civilās aviācijas administrācijai.

Pieejamība cilvēkiem ar spēju ierobežojumiem

Pārvadātājam jānodrošina, ka pietiekami tiek ņemtas vērā vajadzības, kādas ir cilvēkiem ar spēju ierobežojumiem.

(1) OV L 240, 24.9.1992., 8. lpp.